– Паважаны спадар Віктар! Агульнавядома, што на прыналежнасць верніка да той ці іншай хрысціянскай супольнасці ўказвае прыняты сакрамант хросту. З вашага ліста ясна бачна, што Вы былі ахрышчаны праваслаўным святаром, таму належалі да праваслаўнай канфесіі. Аднак пасля працяглых пошукаў ісціны вырашылі стаць католікам. Канон 205 Кодэкса Кананічнага Права акрэслівае, калі чалавек цалкам прыналежыць да Каталіцкага Касцёла: “У поўнай супольнасці Каталіцкага Касцёла застаюцца тут на зямлі тыя ахрышчаныя, якія ў яго бачным арганізме злучаюцца з Хрыстом сувязямі вызнавання веры, сакрамантаў і касцельнай улады.” Іншымі словамі, каб называць сябе католікам, трэба публічна вызнаваць каталіцкую веру, прызнаваць і прымаць сакраманты ў касцёле і падпарадкоўвацца распараджэнням прадстаўнікоў касцельнай улады. На сённяшні дзень не існуе нейкага акрэсленага абраду пераходу ў каталіцтва. Дастаткова толькі публічна вызнаць каталіцкую веру і прыняць поўнае вучэнне Касцёла.